钦定古今图书集成/明伦汇编/氏族典/第260卷 > 王洛儿
## 钦定古今图书集成/明伦汇编/氏族典/第260卷 > 王洛儿

按《魏书王洛儿传》：“洛儿，京兆人也。少善骑射。太宗在
东宫，给事帐下，侍从游猎，夙夜无怠。性谨愿，未尝有
过。太宗尝猎于灅南，乘冰而济，冰陷没马，洛儿投水，
奉太宗出岸。水没洛儿，殆将冻死。太宗解衣以赐之，
自是恩宠日隆。天赐末，太宗出居于外，洛儿晨夜侍
卫，无须臾违离，恭勤发于至诚。元绍之逆，太宗左右”
唯洛儿与车路头而已。昼居山岭，夜还洛儿家。洛儿
邻人李道潜相奉给，晨昏往复，众庶颇知，喜而相告，
绍闻，收道斩之。洛儿犹冒难往返京都，通问于大臣。
大臣遂出奉迎，百姓奔赴。太宗还宫，社稷获全，洛儿有功焉。太宗即位，拜散骑常侍，诏赐爵新息公，加直
意将军。又追赠其父为列侯，赐僮隶五十户。永兴五
年卒，赠太尉、建平王，赐温明秘器，载以辒辌车，使殿
中卫士为之导从，太宗亲临，哀恸者数四焉。乃鸩其
妻周氏与洛儿合葬。